
דתיים
צבי ויינגרטן
שיח לשבת אחרי מות-קדושים
הפסוק הראשון בפרשה מעלה בזיכרוננו את אשר אירע לבני אהרון לפני מספר פרשיות ונותן את פרטי המקרה במינימליות יתרה – "בקרבתם לפני ה' וימותו" – לא ניזכרים פה: לא הכנסת האש הזרה ולא המתתם על ידי הקב"ה בכבודו. ולמעשה, מפסוק ראשון זה עולה המסקנה כשיטת ר' יוסי הגלילי במדרשי התנאים כי בני אהרון מתו על הקירבה – קרי על עצם ניסיון ההתקרבות. גם פסוק ההמשך מחזק טענה זו (ופי כמה אם ניצמד לפירושו של רש"י) כשאהרון מקבל את ציוויו "על יבוא בכל עת אל הקודש". כך עולה מהסתכלות על המינימליסטיות שבפרטי הפסוקים. מבט מורחב במעט מפנה אותנו לאפיקים אחרים. נושא הפרשיה הראשונה בקריאת השבת הוא יום הכיפורים הקרוי על שם מטרתו = "והיתה זאת לכם לחקת עולם לכפר על בני ישראל מכל חטאותם אחת בשנה". הצבת משקלו של יום הכפרה מול מות שני בני אהרון בידי ה' מעמידה את כל הדתיות על כף המאזניים.

בני אהרון מתו, כזכור, בידי שמים, כלומר, גם מי שאינו חפץ להאמין בהשגחה פרטית המכוונת את כל מעשינו, הרי שברור לנו במקרה ספציפי זה שמעשי ההשגחה כיוונו את מותם של נדב ואביהוא. אהרון לא פונה לאף אחד, הוא דומם – בעולם שבו הקב"ה מדבר אליך בשפתך ובפנייה ישירה האם יש מקום לדיבורי טרוניא?! אבל, אנחנו, צופים מהצד נמוכי מדרגה שכמונו, אולי תוהים לפעמים...

פרשת אחרי מות גורמת למהפך ואולי אף לעליית מדרגה שאולי מסמלת את הדתיות יותר מכל דבר אחר – עכשיו לא רק שאין אשמה כלפי מעלה, הדיבור כרגע הוא על אשמת האדם וניסיון לפותרה ומכאן הקשר ליום הכיפורים. על מנת להבהיר דברי במעט אתבל זאת בסיפור מחיי האישיים: השבוע אירעה לי תאונה מחרידה וב"ה ניצלתי בנס אך מכוניתנו שבקה חיים וסיימה את דרכה. רגעי התאונה היו מחרידים, מפחידים ומלאי תפילות וכאמור, ניצלתי בנס. עמדתי אחרי כמה דקות מחוץ לרכב, מנער מעליי זכוכיות כשכל כולי מלא במחשבות. בקצה אחד הטרידה אותי השאלה "למה הקב"ה עשה לי את זה?" ובקצה השני עמדה הקביעה "ברוך ה' שהציל אותי מזה!" כשבאמצע, כמובן, מתנודדות להן התחושות שעוסקות במידת אחריותי לתאונה ובמידת אחריותה של ההשגחה לאירוע הנורא הזה. באותו ערב, קרובת משפחה ששמעה על מה שקרה, מיהרה לצטט את המדרש על אסף, ששמח בעת החורבן משום שהקב"ה כילה את זעמו על עצים ואבנים ולא על עם ישראל. הציטוט הזה הוביל אותי לתהיות נוספות – האם ההנחה שעלי להניח היא שהכעסתי את הקב"ה ואשרַי שכילה את זעמו על מכוניתי?

כשקראתי בהמשך השבוע את דברי בר קפרא (בויקרא רבה) על פרשה זו, געו בי מחדש כל התחושות הללו – בר קפרא, כמונו ובניגוד לאהרון, חי בעולם שבו הקב"ה לא מדבר בשפתנו ובטח שלא פונה אלינו באופן ישיר, חוויית מות בני אהרון אצלו היא כמו חווייתנו, חוויית הטרגיות בעולם חשוך. 

ר' שמעון בר קפרא פונה למקום היחיד בו ניתן למצוא את התשובה לקושי – לחוכמת קהלת. הוא פונה לפסוק "הכל כאשר לכל, מקרה אחד לצדיק ולרשע לטוב ולטהור ולטמא, ולזבח, ולאשר איננו זבח:  כטוב, כחטא--הנשבע, כאשר שבועה ירא.", משווה בין מותם של צדיקים למותם של רשעים, ומוצאם שווים: "לצדיק – אלו בני אהרון... ולרשע – זה עדת קורח... אלו נכנסו להקריב במחלוקת ויצאו שרופין ואלו נכנסו להקריב שלא במחלוקת ויצאו שרופין". דומה שבר קפרא לא נותן תשובה, שכן עורך ויקרא רבה סיים את הציטוט כאן – אך אפשר שזוהי גם הזמנה לחיפוש אחר עוקצה של הדרשה כחבויה בדברי החכם המצוטט.

ראשית, אל לנו לחמוק מדברי בר קפרא שמציב בפנינו עולם במלוא חוסר הנחת שבו: בר קפרא, החכם הציורי ואולי ה"פרובוקטור" הגדול של סוף ימי התנאים שהתנגד בכל תוקפו ושנינותו למוסד הדתי הנשיאותי, מראה לנו את עולמנו כמות שהוא ללא הוילונות העוטים עליו לפעמים – בני אהרון הצדיקים מתו באותה צורה שמתו מאוחר יותר הרשעים מעדת קורח – וזה, יאמרו דתיים הגונים, לא פייר! בר קפרא לוקח אותנו לפסק זמן המרוחק מתשובות הSMS ודומותיהן ושואל את עצמו, את עצמינו, באופן החושפני ביותר – במה ולמה אנחנו מאמינים? העולם מראה לנו שצדיקים נופלים באותם המקומות שבהם מצאו רשעים את מפלתם ולפעמים מפלתו של צדיק גדולה יותר. חייו של המאמין אינם מוצלחים יותר, לחמו לא טעים יותר, ודרכו אינה נהירה כפי שלפעמים דרכם של כופרים נהירה להם.

דומני שעל כך עלינו לענות לעצמנו, אולי את תשובת המדרש התרה אחר חטאם של בני אהרון או רואה במות הצדיק ערך נוסף, את הכפרה המנחמת, את השכר לעתיד או נקודת המבט ההפוכה והחיובית. רציתי לשתף בתשובתו של קהלת לשאלה, שמדריך אותנו: "לך אכל בשמחה לחמך, ושתה בלב-טוב יינך:  כי כבר, רצה האלוהים את-מעשיך. בכל-עת, יהיו בגדיך לבנים; ושמן, על-ראשך אל-יחסר. ראה חיים עם-אשה אשר-אהבת, כל-ימי חיי הבלך, אשר נתן-לך תחת השמש, כל ימי הבלך:  כי הוא חלקך, בחיים, ובעמלך, אשר-אתה עמל תחת השמש. כל אשר תמצא ידך, לעשות בכחך--עשה:  כי אין מעשה וחשבון, ודעת וחכמה, בשאול, אשר אתה הלך שמה." משמעות החיים איננה לפעמים בערך שניתן להם בסופם, אלא דווקא בחיי חיותם, בשאול, אין מעשה, אין חישובים, אין תובנות ואין מתן של ערך – כך הוא המוות האכזרי ואכן בסופו של דבר כולנו אולי מגיעים לאותו המקום. הערך שמוצא קוהלת טמון דווקא בחיים, בעמידה מול הא-ל בכל יום, בעשייה ובזוגיות, השאר הוא תמונת רקע, וילונות ותו לא. 

